Sirkus saapuu tivoliin

Sirkus saapuu tivoliin on suomalaismuusikko Pave Maijasen kahdeksas, loppuvuodesta 1994 julkaistu studioalbumi. Levyn tunnetuimpia kappaleita ovat ”Jos tahdot”, ”Ja sinä tulet” sekä ”Esplanadi”. Levyn kahdestatoista kappaleesta kolme on cover-kappaleita ja loput suomalaista tuotantoa. Kappaleiden sävellyksistä vastasi Maijanen itse salanimellään Maija Paavonen. Levy on Maijasen uran viimeinen, jolla hän käytti kyseistä salanimeä. Sanoituksissa Maijasta auttoivat Hector ja Dingo-yhtyeen keulahahmo Pertti Neumann.

Albumi ei menestynyt loistavasti, vaikkakin myi huomattavasti paremmin kuin Maijasen edellinen albumi No Joking vuodelta 1991. Albumilta lohkaistut singlet ”Jos tahdot” ja ”Esplanadi” soivat tiuhaan radiossa. Ensin mainittu ylsi radiosoittolistan ykköseksi jälkimmäisen ollessa heti kakkosena. 50 hittiä -singlelistalla ”Esplanadi” ylsi sijalle 18. ja singlen toisena kappaleena julkaistu ”Ja sinä tulet” sijalle 36. ”Jos tahdot” puolestaan ylsi listan sijalle 3.

Albumin äänitykset aloitettiin elokuussa 1994 Maijasen kesämökillä Sarvisalon saaressa Kesälahdella Pohjois-Karjalassa. Äänitykset viimeisteltiin ja kappaleet miksattiin MTV-Musiikin studioilla Pöllölaaksossa Helsingin Ilmalassa.Pave Maijanen: Sirkus saapuu tivoliin -CD-levyn kansilehden tiedot, Parlophone, 7243-8 31483 2, 1994.

 Taustaa ja tuotanto 
Maijanen osallistui keväällä 1992 Euroviisuihin jääden finaalissa viimeiselle sijalle neljällä pisteellä. Maijasta tituleerattiin iltapäivälehtien kansissa ”Euroopan huonoimmaksi”Saarela 2021, s. 366., ja sooloura jäi tauolle vaikean tappion myötä. Maijanen osallistui Hectorin levyjen tekoon. Alkuvuodesta 1994 julkaistun Salaisuuksien talo -albumin julkaisukiertueen jälkeen kesällä Maijanen osallistui vielä Dingo-yhtyeen comeback-kiertueelle kosketinsoittajana. Raskaan kiertuekesän jälkeen Maijanen matkusti jälleen kesäpaikalleen Kesälahden Sarvisaloon, jossa oli kolmea vuotta aiemmin tehnyt lähes kokonaisuudessaan yksin albumin No Joking. Elokuussa 1994 Maijanen keräsi nuoria eturivin muusikoista taustayhtyeen ja pyysi heidät seurakseen Sarvisaloon. Yksikään albumilla soittavista muusikoista eivät olleet soittaneet Maijasen levytyksillä aiemmin.Saarela 2021, s. 380. Paven lisäksi mukaan tulivat kitaristi Tommi Viksten, kosketinsoittaja J-P Virtanen ja rumpali Sami Kuoppamäki. Muusikoiden seuraksi mukaan lähti myös huollosta vastannut Juha ”Nipa” Nieminen, johon Maijanen oli ystävystynyt Mistakes-yhtyeen aikoihin.Saarela 2021, s. 381. Kesäpaikalla vieraili myös Hector, joka sanoitti levylle neljä kappaletta ja toimi Maijasen sanoitustukena kesäiltoina.Saarela 2021, s. 384.

 Kappalemateriaali 
Albumin avausraita ”Jos tahdot” nousi levyn suurimmaksi hittikappaleeksi. Kappaleen sanoitukset kuvaavat masentuneen ihmisen itsekuritusta ja sitä, kuinka ihmisen unelmien toteutumisen suurimpana esteenä on ihminen itse. Maijanen alkoi kirjoittamaan kappaleen sanoituksia ”tilanteesta, kun ei synny mitään”. Kappale on keskeistä jatkumoa ”Elämän nälkä”- ja ”Kaikki nämä vuodet” -kappaleille, sillä ne kuvaavat Maijasen henkilökohtaista taistelua saamattomuudesta. ”Selänmitta maata” on elämän ulottuvuuksia mietiskelevä kappale. Kappale on sävellykseltään ja sovitukseltaan hyvin samankaltainen kuin Maijasen ensisingle ”Fever”. Kappaleen sanoitus pohjautuu tositapahtumiin ja sen inspiraationa toimi Maijasen kesäpaikan naapurissa asunut renki Matti Makkonen. Maijanen oli keskustellut kerran Makkosen kanssa saunan verannalla ja Makkonen oli tokaissut: ”Miulla ei oo ku selänmitta maata.” Tästä Maijanen oli saanut kipinän tehdä tästä kappaleen, joka kertoo kahden miehen keskustelusta aiheenaan omistukset.Saarela 2021, s. 382. Samanalaista aihepiiriä ovat käsitelleet myös Irwin Goodmanin ”Esileikkiä” ja Juha Vainion ”Perunalaulu”. Kappaletta kuljettaa Pepa Päivisen tenorisaksofonisoolo. Levyn nimikappale ”Sirkus saapuu tivoliin” on Neumannin sanoittama ralli, jossa kaikki asiat menevät pieleen. Maijasella oli ajoittain haasteita tehdä kappaleihinsa sanoituksia ja pyysi apua muun muassa Dingo-yhtyeen johtohahmo Neumannilta. Nimikappaleen sanoitus syntyi neljässä minuutissa, kun Maijanen pyysi studion käytävällä Neumannia kirjoittamaan kappaleen. Kappaleen keskeisessä roolissa on J-P Virtasen soittamat Hammond B3 -sähköurut.

”Ja sinä tulet” on herkkä balladi, jonka Maijanen sanoitti yhdessä Hectorin kanssa. Kaipauksesta kertovassa kappaleessa Maijasen laulajantaidot tulevat esille. ”Esplanadi” on ensimmäinen levyn kolmesta cover-kappaleesta. Kappaleen levytti suomeksi alun perin folk-yhtye Hootenanny Trio vuonna 1965. Sävelmä on alun perin amerikkalainen kansanlaulu, jonka pohjalta Keijo Räikkönen muokkasi sävellystä ja sanoitti kappaleen suomeksi. Albumin kansilehdessä kappaleen säveltäjäksi ja sanoittajaksi on kuitenkin merkattu Räikkönen. Maijanen sovitti kappaleen uudestaan ja lopputuloksena on vauhdikas ja ytimekäs rock-kappale. Laulussa kuvataan krapulaisen miestä tragikoomisessa valossa. ”Esplanadi” julkaistiin singlenä ja sai avausraidan tapaan paljon radiosoittoa yltäen radiosoittolistan toiselle sijalle. Maijanen valitsi kappaleen levylleen, koska oli kuullut sitä paljon nuoruudessaan. Ollessaan tuottajana ja muusikkona tekemässä Dingon Via Finlandia -levyä keväällä 1994, yhtyeen kitaristi Jonttu Virta oli ehdottanut Maijaselle jykevämmän version tekoa vanhasta kansanlaulusta.Saarela 2021, s. 383.

”Kuinka tietää voin” on levyn toinen cover-kappale ja ensimmäinen käännös englanninkielisestä kappaleesta. Eddie Brigatin ja Felix Cavalieren säveltämä ”How Can I Be Sure” tuli tunnetuksi yhdysvaltalaisen poplaulaja David Cassidyn levyttämänä vuonna 1972. Kappaleen versioi Suomessa ensimmäisen kerran Irina Milan levyllään Milankolia vuonna 1974. Milan suomensi kappaleen nimellä ”Kuinka tietää voin” ja Maijanen teki samaa nimeä käyttäen siihen uuden suomennoksen. Soulmusiikkia edustanut alkuperäisversio sai Maijasen kynästä a capella -sovituksen. ”Se teki kipeää” on Maijaselle tyypillinen popkappale, jonka sovitus on onnistunut ja kertosäkeistö tarttuva. ”Muistan sen kuin jestödein” on tietynlaista jatkoa Pave’s Mistakes -yhtyeen kappaleelle ”10 Years Boogie”. Kummatkin ovat Maijasen omaelämäkerrallisia kappaleita ja ensin mainitun sanoituksissa esiintyvät useat Maijasen soolouran kappaleet. ”Kiitos ja anteeks” on Hectorin sanoittama kappale, jonka sovituksessa on hyödynnetty Maijasen suuresti rakastamaa reggaepoljentoa. ”On täältä nyt päästävä pois” on toinen levyn käännöskappaleista. Kappaleen alkuperäisversion ”We Gotta Get Out of This Place esittäjänä muistetaan The Animals -yhtye. Hectorin suomentaman kappaleen levytti vuotta aiemmin Vicky Rostin ja Freemanin yhtye Menneisyyden Vangit debyyttialbumillaan. Maijasen sovitus on hyvin mahtipontinen ja rokkaava. ”Matkalla tähtiin” on toinen levyn balladi, joka kertoo ihmisen mietiskelystä ja siitä miten pieni ihminen on yöllisen taivaan alla. Levyn päättää ”Poika soitti rumpuja”, joka on kiistatta albumin omaperäisin kappale. Se syntyi Hectorin kynästä Sarvisalossa krapulapäivän aamuna. Maijanen lähti käymään ostoksilla Kesälahden kirkonkylällä ja sillä välin Hector kirjoitti erikoisen runon kesämökillä. Maijasen luettua runon ensimmäisen kerran hän ajatteli, ettei tällä ole mitään tekemistä albuminsa kanssa. Kappale äänitettiin todennäköisesti jammailumielessä ja sen sovittajiksi on merkitty kaikki levyllä soittavat muusikot.

 Sisäkannen valokuva 
Albumin CD-levyn kansilehtisessä on valokuva yhtyeestä. Valokuva on otettu Sarvisalon talon edustalla ja on ottanut vahvoja vaikutteita folkrock-yhtye Crosby, Stills, Nash & Youngin albumin Déjà Vu -kansikuvasta. Kyseinen albumi lukeutuu Maijasen kaikkien aikojen suosikkialbumiehin. Kuvan keskellä on myös muovinen Carlake-mies, joka löydettin Kesälahdella sijaitsevan ravintola Pivangan yhteydessä sijainneen Esso-huoltoaseman roskiksesta. Kansikuvan valokuvan otti ravintolan isäntä Petri Issakainen, joka oli ottanut myös Maijasen aiemman albumin No Joking kansikuvan.Saarela 2021, s. 385.

 Kappaleet 













 Tekijät 
 Muusikot 
Kappaleessa ”Kuinka tietää voin” (6) ei ole mukana muita muusikoita kuin Maijanen (laulu).Maijanen, Pave: Kaikki nämä vuodet 1969–2010 -kokoelman liite, s. 18–19., Parlophone / 50999 648871 2 8, 2010.

Pave Maijanen – laulu, sähköurut (paitsi ”Poika soitti rumpuja”), syntetisaattorit, kitarat (paitsi ”Poika soitti rumpuja”), bassokitara
J-P Virtanen – piano, sähköpiano, Hammond B 3 -sähköurut
Tommi Viksten – kitarat, taustalaulut (paitsi ”Poika soitti rumpuja”)
Sami Kuoppamäki – rummut
+
Pepa Päivinen – tenorisaksofoni (”Selänmitta maata”)Eri esittäjiä: Kaksi lensi yli käenpesän – Helmiä Hectorin laulukirjasta -CD-albumin liitevihko, s. 4, Parlophone, 50999 636112 2 9, 2012.

 Tuotanto 
Äänitetty Kesälahden Sarvisalossa MTV Recording Mobilella elokuussa, sekä MTV-musiikkistudioissa syyskuussa 1994. Miksattu MTV-musiikkistudioissa syyskuussa 1994.
Tommi Viksten ja Pave Maijanen – tuottajat
Jorma ”Hämis” Hämäläinen – äänitys
Hämis, Tommi Viksten ja Pave Maijanen – miksaus
Mika Jussila / Finnvox-studiot – masterointi
Petri Issakainen – valokuva
Eero Heikkinen / Neo-Geo – kannen maalaus ja ulkoasu
Juha ”Nipa” Nieminen – keittiö, sauna

 Lähteet 


 Viitteet 

 Aiheesta muualla 


Luokka:Vuoden 1994 albumit
Luokka:Pave Maijasen albumit
Luokka:Pave Maijasen tuottamat albumit